Idzie to tyż posuchać na www.ojgyn.blog.onet.pl
Bōł se rōłz jedyn istny, ftorego już dugszy czŏs sztyjc i jednym ciyngym bolała festelnie palica. Nŏjprzodzij jakosik to strzimŏwŏł, jechŏł na pilach, ale po jakimsik czasie już niy poradziōł. Poszōł tōż tyż do dochtora. Tyn ci go łobadŏł, łobsuchŏł, łobejzdrzŏł gynał i gŏdŏ:
– Nō dyć, wiym, jak wŏs panoczku wylyczyć, ale bydzie trza wōm panoczku wytnōńć jajca. Mŏcie panoczku mało ftory, niypotkany cufal drikowaniŏ jajec na grōntlaga krziżōw. Te drikowanie sprŏwiŏ tyn bōl gowy. Jedzinym knifym coby wŏm uholkać jes wyrżniyńcie jajec. Co wy panoczku na to?
Chop zblŏd i medikuje. Jak tyż to bydzie u niygo bez tych jajec, nō i tak ci we cŏłkości... Jednakowōż prziszŏł na te idy, iże ze takim srogachnym bōlym gowy niy dŏ sie żyć, uzdŏł, co „pōjńdzie pod pitwok”. Śleciało pŏra dni po operacyji i gowa go już blank niy targała. Jednakowōż czuł, iże straciōł, zapodziŏł na fiks, na amynt cosik festelnie ważnygo...
Uzdŏł tōż tyż, co by se to, chocia ino tymczasowo, wyglajchować nowym prziłodziyniym. Wlŏz do składu i rzōńdzi:
– Chca sie lajstnōńć nowy ancug!
Przedowacz zmierzōł go weźrokym i pedziŏł:
– Łozmiar 44?
– Ja! A skany łōni to wiedzōm?
– Nō, tōż tyż to jes moja robota...
Tyn istny przimierzōł, pasowŏł tyn ancug, lŏł ci mu tyn ancug gynał.
– Możno lajstniecie sie panoczku tyż i nowŏ hymda, ja?
– Niych bydzie!
– Łozmiar 37?
– Ja, a skany żeście to wiedzieli panoczku?
– Anō, to moja robota!
Tyn istny łoblyk ta hymda, sztimowało, lŏła mu łōna gynał.
– To możno sprawiyli byście se panoczku jesce nowe szczewiki?
– Anō, niych bydōm i nowe szuły!
– Łozmiar 8,5 ja?
– Ja, a skany żeście to panoczku wiedzieli?
– Anō, to przecamć moja robota!
Chop spasowŏł szczewiki, gynał napasowane...
– Nō, tōż możno tyż sprawiyli byście se panoczku i nowe batki?
Deczko szpekulowaniŏ...
– Nō ja, przecamć godzi sie, przidajōm mi sie nowe batki.
– Łozmiar 36?
– Nō, łostatnio nosiōłech łozmiar 34...
– Niy mōgliście panoczku nosić 34. Kejbyście take mieli na sia, to by wōm drikowały jajca na grōntlaga krziżōw i mielibyście panoczku łokropiczny bōl gowy!
szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn fin_Latn szl_Latn szl_Latn szl_Latn szl_Latn szl_Latn szl_Latn pol_Latn pol_Latn szl_Latn